ባለሥልጣኑ የግልና የመንግሥት  ሚዲያዎች ማህበራዊ ኃላፊነታቸውን እንዲወጡ ጥሪ አቀረበ
በአገሪቱ ፍቃድ ወስደው እየሠሩ የሚገኙ የመንግሥትና የግል ሚዲያዎች የተጣለባቸውን  ማህበራዊ ኃላፊነት በሚወጣ መልኩ  ዘገባዎችን እንዲያቀርቡ የመንግሥት ኮሚኒኬሽን ጉዳዮች ጽህፈት ቤት ጥሪ አቀረበ ።የኢትዮጵያ ብሮድካስት ባለሥልጣን ዋና ዳይሬክተር አቶ ዘርዓይ አስገዶም በሠጡት መግለጫ እንደገለጹት በአገሪቱ ውስጥ  እየሠሩ የሚገኙ  መገናኛ ብዙሃን ህገ መንግሥቱን የማክበር ፣ የማስከበር እንዲሁም ህዝብን የማገልገል ኃላፊነት እንዳለባቸው  ጠቁመዋል ።በአገሪቱ  ውስጥ  የሚሠሩ አብዛኛዎቹ ሚዲያዎች ይህን ከማድረግ ይልቅ በአንጻራዊነት ከቅርብ  ጊዜ ወዲህ  በአገሪቱ አንዳንድ አካባቢዎች የተከሰቱ ግጭቶችን የሚያባብሱ  የጥላቻ ፣ ህዝብን ከህዝብ ጋር የሚያጋጩ  ዘገባዎችን ሲያሠራጩ ተስተውለዋል ብለዋል ።የባለሥልጣኑ ዋና ዳይሬክተር በአገሪቱ የሚገኙ በርካታ ሚዲያዎች የሚያሰራጯቸው ዘገባዎች ትክክለኝነታቸው ያልተረጋገጠና በማህበራዊ ድረ ገጾች ላይ ብቻ የተመሰረቱ መሆን የለባቸውም ብለዋል።     በበርካታ ሚዲያዎች ግዴታቸውን ከመወጣት ይልቅ ህገ መንግስታዊ ሥርዓቱን አደጋ ላይ ሊጥሉ የሚችሉና ሃቅን መሠረት ያላደረጉና ሚዛናዊ ያልሆኑ  ዘገባዎችን ሲያሰራጩ መስተዋላቸውን አንስተዋል።የኢትዮጵያ  ብሮድካስት ባለሥልጣን  ከመመሪያው  ውጪ የሆኑ  ዘገባዎችን  በማሠራጨት  ህገ-መንግሥታዊ  ሥርዓቱን  አደጋ ላይ  የሚጥል  ዘገባ  ያቀረቡ  ሚዲያዎችን  ከማሳሰቢያና ከማስጠንቀቂያ ውጪ እርምጃ እንዳልወሰደ ተገልጿል ።